**Ministru kabineta noteikumu projekta**

**„Ārējās ekonomiskās politikas koordinācijas padomes nolikums”**

**sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Ministru kabineta noteikumu projekts „Ārējās ekonomiskās politikas koordinācijas padomes nolikums” (turpmāk – noteikumu projekts) izstrādāts, pamatojoties uz Valsts pārvaldes iekārtas likuma 13. pantu, Deklarāciju par Valda Dombrovska vadītā Ministru kabineta iecerēto darbību, 2012.gada 16.februāra Ministru kabineta rīkojuma Nr.84 „Valdības rīcības plāna Deklarācijas par Valda Dombrovska vadītā Ministru kabineta iecerēto darbību īstenošanai” 159.1. pasākumu un Saprašanās memoranda par Latvijas Republikas Ārlietu ministrijas, Latvijas Republikas Ekonomikas ministrijas, Latvijas Investīciju un attīstības aģentūras, Latvijas Tirdzniecības un rūpniecības kameras un Latvijas Darba devēju konfederācijas sadarbību Latvijas ekonomisko interešu pārstāvībai ārvalstīs (turpmāk – saprašanās memorands) 2012.gada 4.janvāra sanāksmes protokola 1.1.punktu.  |
| 2. | Pašreizējā situācija un problēmas | 2011.gada 9.augustā tika parakstīts saprašanās memorands šādu mērķu īstenošanai:1. stiprināt sadarbību un integrētu, koordinētu rīcību Latvijas ārējo ekonomisko interešu īstenošanā dalītas institūciju kompetences modeļa situācijā, balstoties uz uzņēmēju interesēm Latvijas ārējo ekonomisko attiecību jomā;
2. nodrošināt uzņēmējiem aktuālas informācijas pieejamību un koordinētu apriti, īstenojot Latvijas ārējās ekonomiskās intereses;
3. stiprināt konstruktīvu dialogu ar uzņēmējiem viņu interešu pārstāvībā ārējās ekonomiskās diplomātijas un darbības jomā, tai skaitā nodrošinot atgriezenisko saiti uzņēmēju interešu un viedokļu apzināšanā;
4. veicināt Latvijas uzņēmēju informētību par ārējiem tirgiem un iespējām saņemt nepieciešamo atbalstu ārējo tirgu apgūšanā;
5. veicināt ārvalstu uzņēmēju interesi par Latvijas eksportspējīgajām precēm un pakalpojumiem, kā arī investīciju iespējām Latvijā.

2012.gada 16.februārī ar Ministru kabineta rīkojumu Nr.84 tika apstiprināts Valdības rīcības plāns Deklarācijas par Valda Dombrovska vadītā Ministru kabineta iecerēto darbību īstenošanai. Ārlietu jomā formulētais mērķis Nr.159 nosaka: „sekmēt valsts konkurētspēju un ilgtspējīgu attīstību, īstenot efektīvu un vienotu ārējo ekonomisko politiku Ārlietu ministrijas vadībā. Aizstāvēt ārējās ekonomiskās intereses tradicionālajās partnervalstīs, kā arī aktīvi atbalstīt Latvijas uzņēmumus jaunajos eksporta tirgos, veidojot ciešākas attiecības ar jaunajiem ekonomiskās izaugsmes līderiem Āzijas un Latīņamerikas reģionā.”Tā 159.1.punktā ietvertais mērķis paredz: „ārējās ekonomiskās politikas atbalsta pasākumos izslēgt sadrumstalotību informācijas apmaiņas un lēmumu pieņemšanas un to īstenošanas procesos.” Saprašanās memoranda 2012.gada 4.janvāra sanāksmē tika nolemts izveidot padomi ārējās ekonomiskās politikas koordinācijai. Padomes sastāvu veidos saprašanās memoranda partneri un pieaicinātie Ministru prezidenta biroja un Valsts prezidenta kancelejas pārstāvji, kā arī satiksmes un zemkopības ministri, lai kopīgi sekmētu integrētu un koordinētu rīcību Latvijas ārējo ekonomisko interešu īstenošanai. Nepieciešamības gadījumā padomē tiks iesaistīti arī citu nozaru ministriju, institūciju pārstāvji, kā arī  nozaru eksperti. Padomes izveidi un tās darbu organizēs Padomes sekretariāts, kura funkcijas veiks Ārlietu ministrija. |
| 3. | Saistītie politikas ietekmes novērtējumi un pētījumi | Noteikumu projekts šo jomu neskar. |
| 4. | Tiesiskā regulējuma mērķis un būtība | Nodrošināt saskaņotu valsts pārvaldes iestāžu, darba devēju organizāciju un uzņēmēju organizāciju sadarbību sekmīgas ārējās ekonomiskās politikas veidošanā un īstenošanā Latvijas tautsaimniecības konkurētspējas celšanai un eksportspējas stiprināšanai.Ar noteikumu projektu tiek noteikta Ārējās ekonomiskās politikas koordinācijas padomes funkcija, uzdevumi un tiesības. Noteikumu projektā atspoguļota Padomes sēžu sasaukšanas kārtība, lēmumu pieņemšanas mehānisms, ar Padomes darbību saistītās informācijas aprite un glabāšana. Noteikumu projekts paredz izveidot Padomi, kas risinās jautājumus, kas skar Latvijas ārējās ekonomiskās politikas veidošanu un koordinēšanu starp iesaistītajām valsts un nevalstiskajām organizācijām. |
| 5. | Projekta izstrādē iesaistītās institūcijas | Noteikumu projekts izstrādāts Ārlietu ministrijā. Noteikumu projekta izstrādē iesaistītās ministrijas un organizācijas: Ārlietu ministrija, Ekonomikas ministrija, Satiksmes ministrija, Zemkopības ministrija, Valsts prezidenta kanceleja, Ministru prezidenta birojs, valsts aģentūra „Latvijas Investīciju un attīstības aģentūra”, biedrība „Latvijas Tirdzniecības un rūpniecības kamera”, biedrība „Latvijas Darba devēju konfederācija”.  |
| 6. | Iemesli, kādēļ netika nodrošināta sabiedrības līdzdalība | Noteikumu projekts definē Ārējās ekonomiskās politikas koordinācijas padomes darbību, funkciju, uzdevumus un tiesības, tādējādi noteikumu projekts tiešā veidā neietekmē sabiedrības intereses. |
| 7. | Cita informācija | Tā kā noteikumu projekta 5.punktā ir norādīts, ka Padome sastāv no ārlietu ministra, ekonomikas ministra, satiksmes ministra, zemkopības ministra, Valsts prezidenta kancelejas pārstāvja, Ministru prezidenta biroja pārstāvja, valsts aģentūras „Latvijas Investīciju un attīstības aģentūra” direktora, biedrības „Latvijas Darba devēju konfederācija” ģenerāldirektores un biedrības „Latvijas Tirdzniecības un rūpniecības kamera” valdes priekšsēdētāja, ārlietu ministrs pēc šī noteikumu projekta apstiprināšanas Ministru kabinetā, izdos rīkojumu par Padomes sastāva apstiprināšanu. |

|  |
| --- |
| IV. Tiesību akta projekta ietekme uz spēkā esošo tiesību normu sistēmu |
| 1. | Nepieciešamie saistītie tiesību aktu projekti | Ministru kabineta rīkojuma projekts „Par Ārējās ekonomiskās politikas koordinācijas padomi”, kas tiks virzīts apstiprināšanai Ministru kabinetā.  |
| 2. | Cita informācija | Nav. |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas  | Ārlietu ministrija, Ekonomikas ministrija, Satiksmes ministrija, Zemkopības ministrija, Valsts prezidenta kanceleja, Ministru prezidenta birojs, valsts aģentūra „Latvijas Investīciju un attīstības aģentūra”, biedrība „Latvijas Tirdzniecības un rūpniecības kamera”, biedrība „Latvijas Darba devēju konfederācija”.  |
| 2. | Projekta izpildes ietekme uz pārvaldes funkcijām  | Noteikumu projekta izpildei piesaistīto institūciju funkcijas un uzdevumi netiek paplašināti vai sašaurināti. |
| 3. | Projekta izpildes ietekme uz pārvaldes institucionālo struktūru.Jaunu institūciju izveide | Saistībā ar noteikumu projekta izpildi nav nepieciešams veidot jaunas institūcijas. |
| 4. | Projekta izpildes ietekme uz pārvaldes institucionālo struktūru.Esošu institūciju likvidācija | Saistībā ar noteikumu projekta izpildi nav plānots likvidēt esošas institūcijas. |
| 5. | Projekta izpildes ietekme uz pārvaldes institucionālo struktūru.Esošu institūciju reorganizācija | Saistībā ar noteikumu projekta izpildi nav plānots reorganizēt esošu institūciju vai apvienot esošās institūcijas. |
| 6. | Cita informācija | Nav. |

Anotācijas II.; III; V un VI. sadaļas – noteikumu projekts šīs jomas neskar.

Ministru prezidents V.Dombrovskis

Ārlietu ministrs E.Rinkēvičs

Iesniedzējs:

Ārlietu ministrs E.Rinkēvičs

Valsts sekretārs A.Teikmanis

18.04.2012.

846

Ligita Davidova

Tālr. 67016 240

 ligita.davidova@mfa.gov.lv